Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 07.07.2021

**Αρ. Πρωτ.:**  875

ΠΡΟΣ: κ. Μ. Βορίδη, Υπουργό Εσωτερικών κ. Δ. Μιχαηλίδου, Υφυπουργό Εργασίας & Κοινωνικών Υποθέσεων

**ΚΟΙΝ: «Πίνακας Αποδεκτών»**

ΘΕΜΑ: «Ζητείται να δοθεί ετήσια παράταση στις συμβάσεις έκτακτου προσωπικού σε προνοιακούς φορείς για την αντιμετώπιση έκτακτων αναγκών λόγω covid-19**»**

**Κύριε Υπουργέ,**

**Κυρία Υφυπουργέ,**

Όπως γνωρίζετε, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

**Με την παρούσα επιστολή μας, θέλουμε να θέσουμε υπόψη σας** **το πρόβλημα που αφορά στη στελέχωση των Κέντρων Κοινωνικής Πρόνοιας με έκτακτο και επικουρικό προσωπικό και ζητάμε την άμεση νομοθετική παρέμβασή σας για την επίλυσή του.**

Έχουμε επισημάνει πολλές φορές τα σοβαρά προβλήματα υποστελέχωσης που αντιμετωπίζουν τα Κέντρα Κοινωνικής Πρόνοιας σε ολόκληρη της χώρα, τα οποία επιδεινώνονται εξαιτίας της λήξης των συμβάσεων εργασίας ορισμένου χρόνου του έκτακτου και επικουρικού προσωπικού που εργάζονται σε αυτά.

Η εξάμηνη παράταση των συμβάσεων έκτακτου προσωπικού, που δόθηκε σύμφωνα με το άρθρο 109 του ν.4790/2021 έως και τις 30.09.2021, στο πλαίσιο των έκτακτων μέτρων προστασίας και πρόληψης από τη διάδοση του covid-19, δεν είναι επαρκής για την κάλυψη των αναγκών των Κέντρων και η διακοπή της θητείας του έκτακτου προσωπικού, σε συνδυασμό με το τέταρτο κύμα της πανδημίας λόγω της μετάλλαξης Δ, θα οδηγήσει σε περαιτέρω υποστελέχωση των συγκεκριμένων δομών, με αποτέλεσμα την αύξηση του κινδύνου για την εξάπλωση του covid-19 μεταξύ των φιλοξενούμενων ατόμων με αναπηρία και χρόνιες παθήσεις, σε όλες τις δομές των Κ.Κ.Π. ανά την Ελλάδα.

Ως εκ τούτου απευθυνόμαστε σε εσάς και ζητάμε να προβείτε στις απαραίτητες ενέργειες για να δοθεί **ετήσια παράταση από 01.10.2021 έως 30.09.2022 στις συμβάσεις έκτακτου προσωπικού σε προνοιακούς φορείς για την αντιμετώπιση έκτακτων αναγκών από την εμφάνιση και διασπορά του covid-19,** ώστε να συνεχίσουν τα Κέντρα Κοινωνικής Πρόνοιας να παρέχουν με ασφάλεια και επάρκεια τις πολύ σημαντικές υπηρεσίες τους στα άτομα με βαριές αναπηρίες και χρόνιες παθήσεις που περιθάλπονται σε αυτά, λαμβάνοντας υπόψη ότι η προσφορά τους είναι αδιαμφισβήτητα σημαντική, αφού καλύπτουν πάγιες και διαρκείς ανάγκες των δομών των Κέντρων Κοινωνικής Πρόνοιας σε κάθε Περιφέρεια της χώρας.

Πιστεύουμε ότι κατανοείτε απόλυτα τη σοβαρότητα και σπουδαιότητα του θέματος αυτού που έχει να κάνει με την προστασία ανθρώπινων ζωών των πλέον ευάλωτων, ευπαθών και υψηλού κινδύνου λόγω covid-19 πολιτών αυτής της χώρας και θα ανταποκριθείτε θετικά ως προς την άμεση επίλυσή του.

Σας ευχαριστούμε εκ των προτέρων, αναμένουμε τις ενέργειές σας και την ενημέρωσή μας ως προς αυτές.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

* Γραφείο Υπουργού Επικρατείας, κ. Γ. Γεραπετρίτη
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Γραφείο Υπουργού Εργασίας και Κοινωνικών Υποθέσεων, κ. Κ. Χατζηδάκη
* Γραφείο Γ.Γ. Κοιν. Αλληλεγγύης και Καταπολέμησης της Φτώχειας, κ. Γ. Σταμάτη
* Γραφείο Προϊσταμένης Γεν. Δ/νσης Κοινωνικής Αλληλεγγύης Υπ. Εργασίας, κ. Α. Διακουμάκου
* Γραφείο Προϊσταμένης Δ/νσης Πολιτικών ΑμεΑ Υπ. Εργασίας, κ. Π. Μάνου
* Πρόεδρο και Μέλη Διαρκούς Επιτροπής Κοινωνικών Υποθέσεων της Βουλής
* Πρόεδρο και Μέλη της Ειδικής Μόνιμης Επιτροπής Ισότητας, Νεολαίας και

Δικαιωμάτων του ανθρώπου -Υποεπιτροπή για τα θέματα των ατόμων με

αναπηρία της Βουλής

* Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |